Eesti Jalgratturite Liit

Juhatuse koosoleku PROTOKOLL nr. 17

Juhatuse koosolek toimus: 23.05.2018 algusega kell 16.15

Asukoht: Peterburi tee 2f, Tallinn AS Ehitusfirma Rand ja Tuulberg.

Osalesid:

Juhatuse liikmed: Raivo Rand, Madis Lepajõe, Sulev Lipp, Enn Veskimägi, Hannes Kägu

Külalised: Rein Solnask, Jaan Kirsipuu, Virgo Neeme

Puudusid: Erkki Raasuke, Siiri Visnapuu, Evelin Idarand

Töötajad: Urmas Karlson, Reti Meema

Koosolekut juhatas: Raivo Rand

Protokollija: Reti Meema

1. **Ülevaade 16. juhatuse koosoleku otsuste täitmisest.**

1.Pp. Eesti Meistrivõistluste reklaamväljundite tutvustamine 2017. aasta EMV näol. Läbirääkimised, ajakava projekt

28.06 – Eraldistardid: 14, 16, J, U23, Eliit, Seeniorid

29.06 – Juuniorite ja seeniorite grupisõidud.

30.06 – Eliidi ja U23 grupisõidud.

Koosolekul tehti ettepanek, et võimalusel koostada lõplik võistluste ajakava selliselt, et eraldistardi ja grupisõitude vahel oleks vaba päev. Näiteks eraldistardi päev oleks 27.06 grupisõidud 29.–30.06.

Võistluste korraldaja, kohalikust Viljandi Rattaklubist, Kristjan Kivistik tegeleb võistlusradade ja täpsema ajakava koostamisega, mille esitab mai lõpuks. Peale seda, kui ajakava ja võistlustrassid teada võib edasi minna lepingu ettevalmistamisega 2019. aasta EMV maanteesõidu nimisponsori AS Viljandi Metalliga.

Vastavalt koosolekul sõlmitud kokkuleppele Viljandi Linnapeaga, esitame enne suve algust Viljandi Linnavalitsusele taotluse ürituse läbiviimiseks ja toetuse eraldamiseks suurusjärgus 5000 €.

**OTSUSTATI:** Võistluskorraldaja peab graafiku tegemisel arvestama, et kõikidel ratturitel jääks kahe võistluspäeva vahele üks vaba päev. Ükski rattur ei tohi võistelda kaks päeva järjest.

**OTSUSTATI:** Urmas Karlson teeb Viljandi Linnavalitsusele taotluse summas 6000 €.

2. Pp Ülevaade 2018. a. eelarve täitmisest.

Otsustati, et Urmas saadab nädala jooksul juhatusele laiali täpsema ülevaate EOK ja EJL vahelise lepinguga seotud rahade laekumisest, kus välja toodud eraldi Tanel Kangert´i toetused. Lisaks edastab reklaamlepingute alusel laekunud rahade täpsema ülevaate.

Ülevaade saadeti laiali 26.04.

**OTSUSTATI**: Juhatus võttis info teadmiseks.

3. Pp. Maastikurattasõidu Eesti Meistrivõistluste korraldamisest Tuhamäel, Kiviõlis 21-22.07.2018.

Otsustati täiendavalt teha Liidu poolt kohalikule omavalitsusele kiri avaliku ürituse läbiviimiseks ja taotleda sellele toetust.

Lüganuse vallavanemale Viktor Rauam´ile on EJL poolt vastavad taotlused ja kirjad edastatud 04.05.2018. Taotluse suuruseks on 500 €.

**OTSUSTATI:** Juhatus võttis info teadmiseks.

4. Pp. Muud küsimused.

4.1. Jalgrattasõidu ja liiklusohutuse tagamiseks õiget sõidutehnikat õpetava videoklipi valmistamine koostöös ETV-ga.

Juhatus otsustas Maanteeametiga koostöö asjus pidada läbirääkimisi.

Liidu poolt saadeti vastavasisulised kirjad Maanteeameti ennetustöö osakonda Kai Kuuspalu`le ja Christina Vallimäe`le.

Vastuses teatati, et käesolevaks aastaks ei ole enam toimumas projektikonkurssi ja meie taotlusi ei saa rahuldada. Kuid oldi valmis edasiseks koostööks meie ideed silmas pidades.

Vastava klipi peame oma jõududega valmis tegema ja pakkuma Maanteeametile võimalust toodet oma kanalites edastada. Sellesuunalist koostööd Maanteeametiga on mõistlik jätkata juba 2019. aastat silmas pidades ja osaleda vastavatel projektikonkurssidel.

Ettepanek: Võtta teadmiseks

**OTSUSTATI**: Teeme reklaamklipi oma finantsidega ära. Sulev Lipp tegeleb reklaamiga.

**2. Ülevaade 2018 eelarve täitmisest.**

**OTSUSTATI:** Juhatus võttis info teadmiseks.

**3. Sekretariaadi tööplaan 2018.**

**OTSUSTATI:** Juhatus kinnitas 2018. aasta tööplaani

**4. Naistekoondise tegevusplaan 2018.**

Naiste koondis:

1. Kelly Kalm, CFC

2. Mae Lang TYS

3. Mathilde Manuela Nigul, CFC

4. Liisa Ehrberg, PRO

5. Krista Karing, KJK

6. Janelle Uibokand, PEL

2018. aastaks oli naistekoondisele esialgselt planeeritud kaks võistlusreisi Tšehhis, Rootsis või Norras, sõltub millistele kutse saadakse. Koondis alustaks aktiivset tegevust augustis, peale Eesti Meistrivõistlusi kui välismaa klubidesse kuuluvatel ratturitel on võistluskoormus väiksem. Kahe võistluse eelarve (reisikulud koos saateautodega, majutus) oleks 5000 €.

Tänase seisuga on meie järelpärimistele vastatud eitavalt, ootelehele jäeti vaid Tšehhis 05.-08. juulil toimuvale võistlusele. Seega suure tõenäosusega esialgset plaani ellu viia ei õnnestu. Paraku ei ole rahvusvahelises kalendris piisavalt naistele sobivaid võistlusi kuhu koondisele osalemiseks kutset paluda. Sellest tulenevalt peaksid huvigrupi liikmed välja töötama alternatiivse võistluskava.

Sellel teemal esitas ettepaneku Virgo Neeme, keda on kaasatud naiste rattaspordi arendamise aktiivi. Virgo Neeme sõnul tuleb Liidul eelkõige mõelda sellele, kuidas toetada noori tugevaid tüdrukuid, kes teevad juba häid tulemusi ja kellel on tugev perekonna tugi. Oleks mõistlik kaasata neid koondistega laagritesse ehk kasutada sama süsteemi, mida kasutab MTB koondis.

Ettepanek: Arutada millised võiksid olla edasised sammud naistekoondise arendamisel.

**OTSUSTATI**: Juhtgrupp peaks panema augustikuuks kokku 2019. aasta kalenderplaani ja ettepanekud, kuhu võiks tüdrukuid kaasata. Jaan Kirsipuu ettepanek on võtta tüdrukud kaasa juba jaanuarikuu laagrisse. Kui Tšehhi vastab kutsele, siis tuleb naiste punt kokku panna ja minna võistlema.

**5. 2018. aasta Glasgow-s toimuvate Euroopa MV teleülekannetest Tallinna TV-s.**

Otseülekannetes Glasgow-s toimuvates Euroopa meistrivõistlustest kajastatakse kahte ala, milleks on maastikussõit ( XCO) 07. august ja maantee grupisõit 12. august.

Osalevad:

Maastikusõit - Janika Lõiv, Martin Loo

Maanteesõit - Tanel Kangert, Rein Taaramäe, Alo Jakin, Aksel Nõmmela, Mihkel Räim, Martin Laas.

Nende ülekannete juurde saaks osta reklaami - "Euroopa Meistrivõistlused toob teieni ...".

Nii logo saate alguses ja lõpus kui ka saate ajal.

Partner saaks ohtralt reklaami TTV eetris.

Sekundi hind eurodes

Prime-time kl 19-23 2 €

Late prime-time kl 23-6 0,5 €

Day-time kl 6-19 1 €

Hindadele lisandub käibemaks

http://www.tallinnatv.eu/index.php/reklaami-hinnakiri

Ettepanek: Selgitada, kas on huvilise reklaami ostust ülekande edastamise ajal.

**OTSUSTATI**: EMV kommentaatorite leidmisega tegeleb Urmas Karlson.

Juhatus võttis info teadmiseks.

**6. EJLi auditeerimisest 2018. majandusaastal.**

Alates 2009 on Eesti Jalgratturite Liitu auditeerinud Audiitoribüroo Õnne Kurvet.

Varasematel juhatuse koosolekutel on jooksnud läbi mõte, et oleks mõistlik teha konkurss ja küsida pakkumisi ka teistelt audiitoribüroodelt.

2017. aasta audiitori kontrolli eest Eesti Jalgratturite Liit tasus büroole 1575 €, millele lisandus käibemaks 315 €.

Ettepanek: Otsustada, kuidas edasi minna ja kas peaks korraldama vastava konkursi.

**OTSUSTATI**: Võetakse kolm erinevat pakkumist, ühe võtab Siiri Visnapuu, ühe Raivo Rand ja kolmas pakkumine oleks Õnne Kurveti poolt. Uus audiitor valitakse Liidule kolmeks aastaks.

**7. Eesti MV läbiviimine 2019. aastal**

Eelkokkulepped on sõlmitud 2019. aastal toimuvate Eesti MV toimumisaegade ja kohtade osas:

|  |  |  |  |  |
| --- | --- | --- | --- | --- |
| Ala | Asukoht | Kuupäev | Klubi | Korraldaja |
| Kriteerium – I etapp | Tallinn, Lillepi park | 11.05.2019 | Kalevi Jalgrattakool | Jaanus Prükkel |
| Kriteerium –II etapp | Keila terviserajad | 18.05.2019 | Klubi Spordipartner | Jüri Savitski |
| Kriteerium –III etapp | Elva, Arbimägi | 25.05.2019 | Elva JK Velorõõm | Caspar Austa |
| Maastikumaraton | Alutaguse | Juuni 2019 | MTBEST | Tiit Pekk |
| Eraldistart | Viljandi | 28.06.2019 | Viljandi rattaklubi | Kristjan Kivistik |
| Grupisõidud | Viljandi | 29-30.06.2019 | Viljandi rattaklubi | Kristjan Kivistik |
| BMX-kross | Tartu | 06/07.07.2019 | Tartu SK Velo | Jaan Veeranna |
| Olümpiakross | Kütiorg | 20/21.07.2019 | Haanja Rattaklubi | Tarmo Mõttus |
| Cyclo-cross | Saue | Oktoober 2019 | Klubi Spordipartner | Jüri Savitski |

Ettepanek: Võtta teadmiseks

**OTSUSTATI**: Juhatus võttis info teadmiseks. Kriteeriumeid tuleks täpsustada ja vaadata Jaan Kirsipuu ettepanekul, et võistlused ei kattuks heade välissõitudega.

**8. 2018 võistlushooaja piduliku lõpuürituse korraldamisest (aeg, koht).**

Viimastel aastatel on EJL pidulik hooaja lõpuüritus viidud läbi novembri esimesel poolel oleval kolmapäeval. 2017. aastal toimus üritus 8. novembril, kohaks Hotell Euroopa (Lääne-Euroopa saal). Osalejaid maksimaalselt 130 inimest.

Ettepanek: Otsustada, kas osalejate ring võiks olla suurem ja kas sama aeg ja koht sobiks ka 2018. aastal.

**OTSUSTATI:** 2018. aasta hooaja lõpuüritus toimub 7. novembril. Inimeste arvu võiks suurendada 150ni. Võiks uurida Lillepaviljoni ruume.

**9. Kristen Kivistiku pakkumine EMV kokkuvõtva video tegemiseks.**

Eelmise juhatuse koosoleku materjalide koostamisel tõusis päevakorda toimunud üritusi tutvustava videote tootmine ( 2017. aasta Hearum Eesti MV maanteesõidus) . Selgus, et ilma vajaliku ettevalmistuseta ei ole võimalik head materjali toota. Seoses sellega paluti teha vastava erialaga seotud inimestel pakkumised järgmiseks aastaks.

Ettepanek EJLi reklaam/mainematerjalide tootmiseks

Idee toota EJLi erinevaid videomaterjale on tulnud seonduvalt sellega, et viimastel aegadel on EJL tellinud meilt väikeseid videomontaaže. Kuna videomaterjali soovitud sündmustest praktiliselt ei ole, siis on olnud üsna keeruline kokku panna head videot. Antud ettepaneku sisuks on filmida jalgrattaspordi erinevaid alasid, et tekitada liidule videomaterjali andmebaas, mida saab igal ajahetkel kasutada kui peaks tekkima vajadus midagi sponsoritele esitleda. Olgu selleks mõni konkreetne sündmus (XCO sari, EMV maanteesõidus) või liit tervikuna (liidu maineklipp, mis näitab kandepinda: lastesõidud, rahvasõidud, rahvasport, erinevad alad, profisport jne). Oleme teinud rattaspordi erinevatest aladest otseülekandeid, kuid otseülekannete materjal ei ole selline, millest tervet maineklippi või promovideot teha saab.

Miks ei sobi maine- või reklaamvideo jaoks otseülekande käigus materjal?

\* otseülekande eesmärk on olla eelkõige kogu ülekande vältel informatiivne, mistõttu ei ole võimalik otseülekande kaameratel filmida sündmust kunstilisest aspektist, mis on reklaamvideo puhul oluline

\* otseülekande jaoks kasutatakse üldjuhul kolme kaamerat ning igal kaameral on sõltuvalt oma positsioonist võistlejate suhtes võimalik teha 3-4 moodi erinevaid kaadreid, st klippi tehes on võimalik valida ainult 9-12 erineva kaadri vahel

\* kui sündmust filmib eraldi operaator, kelle ülesandeks on filmida üritust just kunstilisest aspektist, siis suudab ta päeva jooksul koguda 150-200 erinevat nurka/kaadrit üritusest, mis annab oluliselt rohkem võimalusi lõpptoodet ägedaks teha

\* otseülekande materjali saab osaliselt klippides kasutada kui on soov rõhutada/näidata ülekande toimumist sündmusest, aga see moodustab väga väikse osa tervikust.

Lisan siia kaks näidist, kus on selgelt näha vahet kahel erinevat moodi toodetud klipil:

Maine/reklaamvideo ülekande materjalist: https://www.youtube.com/watch?v=-mEZzxfuyMg

Maine/reklaamvideo eraldi operaatori poolt filmitud materjalist: https://youtu.be/I7wTRljGurY

Videomaterjal püsib kaua "värske"

Kui toota ühe hooaja jooksul piisavalt erinevaid materjale, siis on võimalik neid kasutada mitmeid aastaid. Lisaks ei pea kõike ise filmima, vaid on võimalik küsida luba või soetada sümboolse summa eest õigused. Näiteks kindlasti ei ole mõtet eraldi filmida lastesõite ja rahvasporti (seda materjali peaks olema palju maratonisarjadel ja Klubi Tartu Maratonil). Samas kindlasti on puudus jõudsalt arenevatest XCO-st ja BMX-ist ning maanteesõitudest. Lisaks ka riigimeistrivõistlustest, millele nimisponsoreid juhatus väga aktiivselt otsib.

Videomontaaže ei pea pikalt ette planeerima, vaid saab tellida jooksvalt vastavalt vajadusele.

Ettepanek: Otsustada, kas tellida vastav teenus 2018 maanteesõidu Eesti MV-le.

**OTSUSTATI: Tellida** video Kristen Kivistikult kokkuvõttev reklaamklipp maantee EMV-st. Hind peaks jääma 500 euro kanti ja sisaldama vähemalt kahte päeva.

**10. Otepääl toimuva juhatuse koosolek aja kinnitamine.**

Järgmine juhatuse koosolek on planeeritud Otepääle, maanteesõidu Eesti Meistrivõistlustega samale ajavahemikule 28. juuni–01. juuli.

EMV ajakava:

Neljapäev, 28. juuni 2018 – eraldistardist sõitude päev – Tehvandi Spordikeskus

Laupäev, 30. juuni 2018 – grupisõitude I päev – Tehvandi Spordikeskus

ASTRI “COFFEE RIDE”

Pühapäev, 1. juuli 2018 – grupisõitude II päev- Sihva (Pühajärve Põhikool)

Ettepanek: Otsustada täpne päev ja aeg koosoleku läbiviimiseks.

**OTSUSTATI:** Järgmine juhatuse koosolek toimub laupäeval, 30. juunil kell 12.00 Otepääl.

**11. Muud küsimused.**

11.1 Ants Jeretil juubel, juubelikutse saadetud juhatuse liikmete meilile. Seoses sellega võiks Liit teha taotluse Kultuurkapitalile Jeretile elutöö preemia andmiseks.

11.2 EMV fotograafi tellimine.

Rene Mandri võtab pakkumise Adam Illingworthilt, kes on ka varasemalt meistrivõistluste raames fotosid teinud.